Opsamling på borgermøde om ny sundhedspolitik i Svendborg Kommune

Mandag den 27. april 2015 afholdt Social- og Sundhedsudvalget borgermøde, hvor borgere og interessenter havde mulighed for at bidrage med input til en ny sundhedspolitik i Svendborg Kommune. Mødet blev afholdt i Guldsalen i Borgerforeningen. Der var et fint fremmøde på omkring 65-70 borgere fra kommunen, som alle var med til at give deres besyv til, hvad en ny sundhedspolitik skal indeholde.

På mødet blev fremstillet seks emner, som det var muligt at komme med konkrete input til:

* Sundhed og det gode liv
* Sundhed for alle
* Sunde børn og unge
* Sundhedshus
* Mental sundhed
* Sund med sygdom

På tværs af de seks emner ses der i opsamlingen på drøftelserne ved standene nogle overordnede temaer, som går igen:

* *Fællesskaber, medborgerskab og frivillighed*
* *Viljen, mulighederne og støtten til at klare sig selv*
* *Tilgængelighed og aktiv transport*
* *Sundhed og samarbejde på tværs*

Opsamlingen vil derfor tage udgangspunkt i disse.

Generelt havde de fremmødte et ønske om, at Svendborg Kommunes nye sundhedspolitik skal handle om, at alle skal have muligheden for have det godt og leve det liv de ønsker.

Der skal være fokus på fællesskaber, da det har stor betydning for, om man har en god mental sundhed og får støtte af sit netværk til at leve sundt. De som har det svært pga. handicap, sociale forhold osv. skal have ekstra støtte til at leve et godt og sundt liv.

På samme vis skal der være lige muligheder for at gøre brug af kommunens mange tilbud, hvor der skal være plads til en individuel tilgang, idet folk skal behandles forskelligt for at ”få det samme”.

Der skal i sundhedspolitikken være fokus på, at arbejdet med sundhed går på tværs. Der blev udtrykt en oplevelse af, at kvaliteten i kommunens tilbud stiger, når der arbejdes på tværs af både faggrupper og afdelinger. I flere sammenhænge blev naturen i Svendborg Kommune fremhævet som en ressource, som i højere grad kan udnyttes i sundhedsfremmende tilbud til borgerne.

Nedenstående fem slogans for Svendborg Kommune blev udviklet på mødet:

*"Den bedste kommune at vokse op i"*

*"Åben og nærværende kommune"*

*"Social støttende kommune"*

*"Ren og grøn kommune"*

*"God og sikker cykelby"*

**Fællesskaber, medborgerskab og frivillighed**

Det var et højt prioriteret emne på borgermødet, at Svendborg Kommune skal skabe muligheder for, at kommunens borgere nemt kan indgå i fællesskaber i flere former og forskellige rammer.

Borgerne ønsker gode muligheder for netværk, som skaber nærvær, forebygger ensomhed, inkluderer sårbare grupper og medfører god mental sundhed både for børn, unge, voksne og ældre.

*- ”Svendborg Kommune skal være et godt sted at være for alle”*

Det blev nævnt, at der kan fx skabes rammer i kommunen, som indbyder til fællesskaber, ved at kombinere et evt. kommende sundhedshus med et bibliotek eller kulturhus. Det kan også dreje sig om forskellige boformer som fx oldekolle eller andre former for bofællesskaber, der gerne må være på tværs af alder. Fx som når der er fri adgang mellem plejehjem og børnehave.

Naturen blev også nævnt som rammer, der kan indrettes til at indbyde til fællesskab. Fx ved at opsætte bænke, der opfordrer til socialt samvær. Det kan også være indsatsen som ”Gå dig glad”, hvor en borger havde oplevet, at samværet og aktiviteten var både sundhedsfremmende, understøttede en livsstilsændring hos deltagerne og styrkede den mentale sundhed.

I forhold til børn og unge blev det fremhævet, at de også skal have et sted at mødes efter skole. Her var der på mødet et særligt fokus på børn, som går i 4. klasse og op efter, når klubtilbud ophører. Det opleves, at der mangler tilbud til denne gruppe, så de ikke blot går hjem og sidder alene med iPad, computer o.l.

Børnene har brug for et rum, hvor teknologien er væk og samværet er i centrum. Det kan være at mødes om sportsaktiviteter, men der skal også være plads til kreative tilbud og de børn og unge, som ikke interesserer sig for sport. Det er vigtig at inddrage de unge, så tilbuddene tager udgangspunkt i deres ønsker.

*- ”En ven i hånden er bedre end 10 på nettet”*

Generelt ønskes der et stort fokus på ensomhed hos alle aldersgrupper i den nye sundhedspolitik. Som eksempel blev der til de unge nævnt en idé om at oprette en anonym telefonlinje i Ungekontakten, hvor de unge fx kan tale med en rådgiver om, hvordan de undgår at blive ensomme.

Frivillighed blev pointeret som en styrke, som kommunen kan inddrages yderligere. Der kan også i højere grad tænkes i medborgerskab, hvor fx familie og netværk kan ses som en ressource i forhold til at støtte ældre, syge og udsatte borgere. Frivillige og pårørende skal dog aldrig blive en erstatning for en kommunale indsats.

*- ”Borgere i Svendborg Kommune kan tage hånd om hinanden”*

**Viljen, mulighederne og støtten til at klare sig selv**

Det blev på borgermødet fremhævet, at vi som mennesker som udgangspunkt gerne vil kunne klare os selv. Det skal derfor være målet, at alle får den støtte, de har brug for til at kunne klare sig – hvor nogle har brug for meget, mens andre kun har brug for lidt.

Flere pointerede, at hvis det skal være muligt at være sund med en sygdom og stort set klare sig selv, er det vigtigt at have rettigheder og forskellige støttemuligheder.

*- ”Kommunen skal understøtte muligheder for det, man gerne vil”*

Det blev derfor også pointeret af nogle borgere, at det var væsentligt, at de tilbud kommunen havde til de mest udsatte var fleksible og kunne tilrettes individuelt med en passede opfølgning.

Generelt blev der udvist stor forståelse for, at borgere skal behandles forskelligt for at opnå det samme resultat. Lighed i sundhed kræver ulighed i behandlingen, hvorfor en individuel tilgang er nødvendig - omend det er sværere at gennemføre i praksis.

I forhold til lighed, blev det også nævnt, at det er vigtigt at tænke på landdistrikterne således, at der også er aktiviteter uden for bymidten.

*- ”Sundhed for alle betyder individuel tilgang”*

Der blev fremsat ønske om en styrket fysisk og mental træning af ældre på plejehjem. Generelt var der tale om forebyggelse og aktiv deltagelse frem for at blive passiviseret. Der var derfor et ønske om relevante træningstilbud, som for de yngre også kan foregå efter arbejde.

Til de, som har svært ved at komme af sted selv eller kan overskue deres situation, var der et forslag om en bisidderordning, hvor frivillige fx kunne tage med udsatte borgere til sygehuset/egen læge samt hjælpe med at forstå sundhedssystemet og få optimeret udbyttet af det. Tilbuddet kunne også bruges, når borgere skal på plejehjem og måske ikke har pårørende eller andet netværk.

Der var også et forslag om at styrke medarbejdernes guidning af udsatte borgere ved at bruge sundhedsfremmende tilbud, som fx svømmehal eller fitness centre.

I det evt. kommende Sundhedshus kan der også være alsidige sundhedstilbud samt mulighed for at få mere viden om, hvad man selv kan gøre.

*- ”Rehabiliterende sundhedstilbud og viden skal der til”*

Den mentale sundhed blev også nævnt i sammenhæng med at kunne klare sig selv. Her var der et særligt fokus på, at kommunen skal være opmærksom på dem, der ikke umiddelbart tænker på deres mentale sundhed, eller hvor deres mistrivsel holdes skjult.

I forhold til børn og unge blev det pointeret, at graden af opmærksomhed kan spille ind på deres mentale sundhed. Mens nogle får for meget opmærksomhed (curlingbørn), får andre for lidt. Der også unge, som kan have brug for rollemodeller til at hjælpe dem med at håndtere dagligdagsudfordringer og konflikter på hensigtsmæssig vis.

*- ”Den mentale sundhed er fundamentet”*

**Tilgængelighed og aktiv transport**

Tilgængelighed til sundhedstilbud for alle borgere og gode transportmuligheder blev fremhævet af flere borgere, som et vigtigt fokusområde.

Det ønskes, at der i højere grad tages særligt hensyn til de handicappede fx vha. ramper og automatiske døre. Det samme gør sig gældende for de synshandicappede, som fx kan have behov for lydsignal i lyskryds. Derudover var der et ønske om, at synshæmmede kunne visiteres til SBH kørsel og i højere grad kunne opnå ligestilling med andre borgere med handicap.

Generelt skal der også være fokus på, at der kan være mennesker, som ikke kan benytte diverse tilbud fordi økonomien sætter begrænsninger, eksempelvis kan en bilet til Badeland være for dyr for mere udsatte grupper.

Der kom en del input i forhold til hjemtagelsen af CRS og mange bekymringer om kommunens muligheder og kompetencer i forhold til at kunne løfte opgaven. Det gav stor utryghed blandt de synshæmmede og de hørehæmmede. De vurderede, at det var væsentligt, at de fik kompetent støtte til at kunne klare sig selv mest muligt i hjemmet, på arbejdspladsen og i det offentlige rum.

***-*** *”Der skal være lige adgang for alle”*

Det evt. kommende sundhedshus blev nævnt i flere sammenhænge i relation til tilgængelighed. Det blev også nævnt, at det vil være vigtigt med en central placering med gode offentlige transportmuligheder og gratis p-pladser.

Sundhedshuset skal gerne kunne rumme handicaporganisationer og patientforeninger, så de kan benytte huset til både møde- og kontorfaciliteter.

Af forslag til placering blev nævnt ved Fremtidsfabrikken, ved siden af Tandplejen eller SG-huset og svømmehallen. Der var desuden et stort ønske om et varmtvandsbassin i tilknytning til sundhedshuset, da det er vigtigt for mange sårbare grupper af borgere.

Huset skal meget gerne være handicapvenligt og have udvidet åbningstid. Det samme ønske gør sig gældende i forhold turistkontor, som flere mente lukker tidligt.

*- ”Tilbud skal ligge centralt og have udvidet åbningstid”*

En bedre offentlig transport med flere og billigere busser på gaderne alle ugens dage både dag og aften blev nævnt som et grønnere alternativ til de mange biler i byen.

Mange borgere fra både by og land er afhængig af den offentlige transport til at komme rundt til diverse aktiviteter i foreningslivet.

Det var også et stort ønske, at kommunen fortsat har fokus på bedre og mere sikre cykelmuligheder. Det kan både være i forhold til bedre og flere cykelstier, snerydning, belysning af cykelstiger og stationære cykelpumper.

*- ”Vi vil have grøn og sund transport”*

**Sundhed og samarbejde på tværs**

En stor del af borgernes input handlede om sundhedsindsatser, som bliver skabt på tværs i kommunen og forudsætter tværfagligt samarbejde. Det gælder både flere af de individuelle og nære tilbud samt de mere rammesættende.

Det blev blandt andet pointeret, at det i forbindelse med en mulig etablering af et sundhedshus med mange forskellige sundhedstilbud er vigtigt at indtænke tværfagligt samarbejde med respekt for hinandens faglighed.

Det kan også handle om, at kommunen skal fungere som en enhed med et fælles mål om at understøtte gode liv for kommunens borgere. Der var forståelse for, at det forudsætter et stort kendskab til hinandens fagområder på tværs i kommunen for at fremme samarbejdet og dermed kvaliteten i opgaveløsningen.

*- ”Svendborg Kommune skal fungere som én enhed og helhed”*

Flere borgere havde den opfattelse, at sundhed opstår, hvor livet leves, og generelt var der stor opmærksomhed på at udnytte de mange muligheder, som findes i Svendborg Kommunes smukke natur.

Det blev derfor set som et ønske, at en ny sundhedspolitik rummer visioner for en bedre udnyttelse af naturen og den herlighedsværdi, som Svendborg Kommune allerede indeholder. Oplevelser i det fri, hvor forvaltninger arbejder sammen.

Det kunne fx være flere legepladser, bedre belysning af stier, vandposter i det fri til løbere og hundeluftere, bænke på havnen, badeanstalter og mulighed for kulturelle udfoldelser i det fri til gavn for alle borgere.

Havneområdet, torve og pladser kan være frie områder til evt. stadepladser, diverse opvisninger, kunst, musik, små områder med lejeredskaber etc. Dette ville give mange muligheder for både borgere og de mange sejlende, som kommer hertil.

Naturen og friluftslivet kan også bruges som et middel til at skabe mental sundhed. Fx gennem nærværende oplevelser i naturen alene eller sammen med andre. Derudover kan aktiviteter i naturen både for børn og voksne bruges til at styrke motorikken, højne det fysiske aktivitetsniveau og stimulere sanserne.

*- ”Brug naturen”*

Ud over samarbejde omkring sundhedsprojekter på tværs ift. naturen, rekreative områder og kulturelle tilbud, blev der også fremsagt ønsker om at forskellige faggrupper arbejder tættere sammen. Der blev utrykt en tro på, at et større samarbejde på tværs af faggrupper giver borgerne bedre og mere individuelt tilpassede tilbud.

Det blev bl.a. nævnt, at skolen er central for at opdage særlige behov tidligt ved at opfange signaler om mistrivsel hos børn både fysisk og psykisk. Skolen har dermed mulighed for at sætte en tidlig og tværfaglig indsats i gang, som kan forløbe udramatisk uden at stemple barnet eller familien. Alle børn vil gerne opføre sig godt, hvis de kan.

Generelt blev familiebaserede indsatser fremhævet, da det var opfattelsen, at man ofte skal en generation tilbage for at finde roden til problemet, og forældrene er de stærkeste rollemodeller. For at børn og unge fx kan blive fysisk og mentalt sunde skal de være i en relation, hvor det er muligt, med nogle gode rollemodeller at spejle sig i.

Et andet eksempel, der blev nævnt var sundhedscertificering af dagtilbud og skoler. Det var oplevelsen, at sådanne indsatser kan give samvær i klassen/børneflokken, da børnene skal have venner, de kan bevæge sig og have det sjovt med. Det blev også påpeget, at det bliver interessant at se, hvilken indvirkning den nye vil skolereformen have.

*- ”Tværfagligt samarbejde er nødvendigt for at kunne give borgerne de bedste tilbud”*